නිරංජලා  සාලෙට ආවෙ විදුලි වේගයෙන්  බයිසිකලේ ආපු ලොකු දුවගෙ සද්දෙ හින්දා.  අඩියට දෙකට.ගේ ඇතුලට ආව ලොකු දුව අතේ තිබුනු හෑන්ඩ් බෑග් එක වීසිකෙරුවෙ පුටු සෙටිය උඩට.හෙල්මට් එක ගැලෙව්වෙත් බොහොම අකීකරු විදිහට .
        නිරංජලා පුටු ඇන්දට හේත්තු වෙලා බලාගෙන හිටියා.ලොකු දුව බැදලා  ඉන්න සවිදු පුතා බර අඩි තිය තියා ගෙට ආවෙ ලොකු කල්පනාවකින්.
"  කෝ අම්මෙ චූටි "
ඒ කටහඩේ තිබුනේ ලොකු කේන්තියක්.
" පන්ති ගිහිල්ලා ආව ගමන් ඇදට වැටුනා.තාම නිදි මයෙ හිතේ "
" තාම නිදි මයෙ හිතේ කියන්නෙ අම්මා ටිකක් හොයලා බලන්න එපායැ එයා මොනවද කරන්නෙ කියලා "
"  ඒ කිව්වෙ "
"  අනේ අම්මත් මොනවත් නොදන්නවා වාගෙනෙ කතා කරන්නෙ.බලාපුවාම මේ ගෙදර සිද්දවෙන දේවල් නොදන්නෙ මං විතරයි .මේ මුලු ගමම දන්නවා " 
ලොකු දුව හරිබරි ගැහිලා සවිදු පුතා ගාවින් වාඩිවුණා ..නිශ්ශබ්දව බිම බලාගෙන හිටියට ලොක්කි කියන වචනයක් වචනයක් ගානෙ සවිදු හෙමින් සැරේ ලොක්කිගෙ අතින් අදිනවා නිරංජලා දැක්කා.ඒත් නොදැක්කා වාගෙ හිටියා.
"  අප්පා හරිම රස්නෙයි.හැන්දෑවෙ කියලා නෑ හරිම දාඩියයි .නැද්ද අම්මෙ ෆ්‍රිජ් එකේ කූල් වතුර එහෙම ." 
සවිදු කිව්වෙ කතාව මග අරින ගමන්
ඉන්ඩකො පහළ ගහේ දොඩම් වගයක් තිබිලා අද දවල් තාත්තා කඩලා ගෙනත් තිබුනා.දොඩම් ගෙඩියක්  මිරිකලා ගන්නං ."
නිර්මලා එහෙම කියලා කුස්සියට ගියාට ඉස්තෝප්පුවට කන් දුන්නා හෙමින් සැරේට.
දොඩම් ටිකත් බීලා තාත්තා එනකල් හිටිය ලොකුදුවයි බෑණයි දෙන්නම ගෙදරින් එළියට බැස්සෙ නං හිත හොදින් නෙමෙයි කියලා නිරංජලාට තේරුණා .
චූටි දුව සිතාරා තාම ඉන්නෙ දොළහෙ පන්තියෙ .උදේට  ඉස්කෝලෙට ගියාම එයා එන්න හවස් වෙනවා.එයාගෙ යාළුවො කට්ටියත් එක්ක ටවුන් එකේ ටියුෂන් එකටත් ගිහිල්ලයි සිතාරා ආපහු ගෙදර එන්නෙ.
මේ අතරතුරේ තමයි ලොකු දුව හදිස්සියේ ගෙදරට කඩා පාත්වුනේ.සිතාරා ඉස්කෝලෙ එයාගෙ පන්තියට ඉහළ පන්තියෙ හිටිය පිරිමි ළමයෙක් එක්ක හාදකමක් පවත්තනවා කියන ආරංචිය අරගෙන මීට මාසෙකට විතර උඩදි ලොකු දුව ගෙදර ඇවිල්ලා කෑගහලා ගියා.
ඒ විස්තරේ ගෙදර කාට නැතත් නිරංජලාගෙ හිතට ගෙනාවෙ ලොකු වේදනාවක් .පුංචි දරුවෙක් වගේ ඇගේ දැවටි දැවටි හිටිය කෙ ල් ල වෙනස්වෙච්ච ඉක්මන නිරංජලාට හිතාගන්නවත් බැරුව ගියා .
           ඒ සති අන්තෙම ගෙදර ආවෙ ලොකු පුතා.
"  අනේ අම්මෙ අපේ එක්කෙනාගෙ ගෙදරින් දැනගත්තොත් වස නෝන්ඩියයි.ඒ හින්දා මං එයාටත් නොකියයි මේ ගමන ආවෙ.කෝ චූටි.කතා කරන්න පොඩ්ඩක් මෙහාට."
"' ඒ දරුවා දැනුයි ඉස්කෝලෙ ඇරිලා ගෙදර ආවෙ.දැන් පුතා ගෙදර යන්න.මං කෙල්ලට අවවාද කරන්නං "
"  අප්පෝ කරයි කරයි .හොදට අවවාද කරයි.ඔලුව අතගාලම අවවාද කරන්න .තව ටික දවසකින් අපිට මේ ගමේ වසන්නත් බැරිවෙයි.මිනිස්සු අතන මෙතන කටු කුටු ගානා එව්වා අපේ කනටත් එනවනෙ "
ලොකුපුතා හොදටම ගෝරනාඩු දාලා ගෙදරින් ගියේ සිතාරගෙ ඔලුවෙන් අල්ලලා තල්ලුකර දාලයි.සිතාරා එවෙලාවෙ හිටියෙ මේසෙ අයිනෙ වාඩිවෙලා බත් කන ගමන්.ඔලුවෙන් තල්ලු කරපු පාර ඔලුව ගිහිල්ලා ඩොග් ගාලා බිත්තියෙ වැදුනා කෙල්ල බත් එක කුස්සියෙන් තියලා කාමරේට ගියේ අඩ අඩා.
නිරංජලාට දුකයි.උදේ ඉදලා ඉස්කෝලෙ නැහිලා නැහිලා දවල් පන්ති ගිහිල්ලා ගෙදර ඇවිත් කන්න බත් එක අතට ගත්තා විතරයි .ලොකු පුතා ගෙදර ඇවිල්ලා කෑගහන්න ගත්තා
සිතාරාට කෑගහන හැම වෙලාවකම ඒ සමාන බැණුම් කෝටියක් නිරංජලාටත් අහන්න වෙනවා.
" ඔව් ඔයා මෙයාව සුද්ද කර කර ඉන්ඩකො.
අස්සයා පැනලා ගියාට පස්සෙ ඉස්තාලෙ වහලා වැඩක් ඇතැයි "
හැමෝම දොස් කිව්වෙ නිරංජලාට .ඉස්කෝලෙ යන දුවගෙ ලව් එකට උදව් කරන්නෙ අම්මා .අනේ මෙහෙමත් අම්මලා.ගෙදර අය ,නෑදෑයො දොස් කිව්වෙත් නිරංජලාටලු  .
ඒ හැම වෙලාවකම නිරංජලා කාටත් හොරෙන් ඇඩුවා.ඒ බව දන්නෙ සිතාරා විතරයි .
එදත් ලොකු පුතා ගෙදර ඇවිල්ලා කෑගහද්දි 
හිතේ වේදනාව ඉවසගන්න බැරුව අතේ තිබුනු ගිනිසීරියා කෝටුව කැඩෙනකල් තාත්තා කෙරුවෙ සිතාරාට දඩුවම් කරපු එක.
සිතාරා නිදාගත්තෙ රෑට කෑමත් නොකා .
           හිතේ අමාරුවට එදා නිරංජලාට නින්ද ගියෙත් නෑ ඒ හින්දා පහුවදාට ලයිට් බිල ගෙවන්න සල්ලි ගන්න බැංකුවට යන්න ඕනෙ හින්දා නිරංජලා තාත්තාගේ බැංකු කාඩ් එක හෙව්වෙ පර්ස් එකට දාගන්න.ඒත් ඒක පර්ස් එකේ තිබුනෙ නෑ.
බැරිවෙලාවත් සිතාරගෙ අල්මාරියෙද බලන්න නිරංජලා සිතාරගෙ අල්මාරිය අරිනකොටයි නිරංජලාට තරු විසික් වුනේ.අල්මාරියෙ රෙදි ගොඩක් අඩුවෙලා .යට තට්ටුවෙ තිබුනු ට්‍රැවලින් බෑග් එකත් නෑ.නිරංජලා බැලුවෙ සිතාරා දිහා.සිතාරා හිටියෙ බිත්තිය පැත්ත හැරිලා ඇස් දෙක පියාගෙන.ඒත් සිතාරා නිදි නෑ කියලා නිරංජලා දන්නවා.එකත් එකටම අද පොඩි ඉඩක් හරි ලැබුනොත් සිතාරා ගෙදරින් යන බව නිරංජලාට තේරුනා.එදා රෑ එළිවෙනකම්ම නිරංජලා ඇහැ පියෙව්වෙ නෑ.සැරෙන් සැරේ නැගිට්ට සිතාරාට කාමරේ ඇද උඩ වාඩිවෙලා ඉන්න අම්මාට හොරෙන් ගෙදරින් පිටවෙලා යන්න බැරුව ගියා.
පහුවදා නිරංජලා සිතාරට කතා කරලා කිව්වා දුවට ඕන උදව්වක් ඉල්ලන්න එයා කරන්නම් කියලා .

" අම්මත් මං හින්දා හැමෝගෙන්ම දොස් අහනවා .මං එච්චර දුර දිග හිතලා නෙමෙයි මේ සම්බන්ධෙ පටන් ගත්තෙ.පන්තියෙ ඔක්කොම යාළුවන්ට බෝයිස්ලා ඉන්නවා.මට විතරයි බෝයි  කෙනෙක් නැත්තෙ.ඒ හින්ද හැමදාම මං යාළුවො එක්ක ඉද්දි පන්තියෙ කොන්වෙලා ඉන්නෙ.මුලින් ජොලියට වගේ පටන් ගත්තෙ දැන් මාත් ඉන්නෙ මේ සම්බන්ධෙ නතර කරගන්න බැරුව ඒත් මගෙ හිතේ තියෙන දුක කාටවත් තේරුම් ගන්න බෑ.මට කවුරුත් නෑ.මං තනිවෙලා අම්මා "".
නිරංජලා සිතාරගෙ ඔලුව අතගෑවා.
" මාව විශ්වාස කරන්න "
නිරංජලා සිතාරට කිව්වෙ එච්චරයි .
එදා ගෙදර කවුරුත් නැතිවෙලාවෙ සිතාරා 
නිරංජලාට කිට්ටුවෙලා කිව්වා.
" මං මුලින් හිතාගෙන හිටියෙ එයා හරි අහිංසකයි කියලා .ඒත් දැන් නම් එයාගෙ සමහර දේවල් මට අල්ලන්නෙ නෑ.
මුලින් අපි ආශ්‍රය කෙරුවෙ ඈතින් හින්දා මං එයා ගැන විස්තර මොකවත් දන්නෙ නෑ.ඒත් අම්මා කිව්වනෙ අපි ක්ලාස් ගිය දවසක එයාට ඇවිත් අම්මව මුණගැහෙන්න කියලා .රස්සාවක් කරන්න අදහසක් නැද්ද කියලා.
එතකොට එයා කිව්වෙ එයා කැමති නෑලු එයාගෙ පුද්ගලික ජීවිතේට කවුරුත් ඇගිලි ගහනවට.
"  දුව අපි තව ටිකක් ඉවසලා බලමුකො "
නිරංජලා සිතාරගෙ ඔලුව අතගාල කිව්වා.
එදා හරි අපූරු දවසක් .සිතාරගෙ ආදර සම්බන්ධෙ ගෙදරට ආරංචි වෙලා මාස දෙකයි.තාත්තා සිතාරා එක්ක කතා කරන එක නැවැත්තුවා .සිතාරගෙ මූණවත් බැලුවෙ නෑ.
ඒ හින්දා සිතාරා හිටියෙ හරි දුකෙන්.
අයියයි අක්කයි ගෙදර ආවාම සිතාරා කාමරේට වෙලා ඇඩුවා.ලොකු අයියා හැමතිස්සෙම බනින්න බලාගෙන තමයි ගෙදර ආවෙ.
අක්කත් එහෙමයි.ගෙදර ආපු වෙලාවෙ ඉදලා සිතාරාගෙ පොත් මේසෙ අවුස්සලා දානවා.අල්මාරියෙ තියෙන රෙදි ටික එහාට මෙහාට විසිකරනවා.
සිතාරා බලාගෙන හිටියෙ දුකෙන් 
දවසක් නිරංජලාට හොද අදහසක් ආවා.නිරංජලාගෙ පන්තියෙ හිටිය මාලනී නිරංජලාගෙ හොද යාළුවෙක් .මාලනීගෙ මහත්තයා ඉන්නෙ පිටරට.ඒ හින්දා මාලනීලගෙ ගෙදර පිටරටින් ගෙන්නපු කෑමජාති බඩු එහෙමත් සාධාරණ මිල ගණන් වලට විකුණ්න්න තිබුණා .මගතොට අහම්බෙන් හම්බවෙච්ච දවස්වලට මාලනී ගෙදර ඇවිල්ලා යන්න එන්න කියලා නිරංජලාට මතක් කෙරුවා . ඔය අතරවාරෙ තමයි සිතාරාගෙ බෝයිෆ්‍රෙන්ඩ් 
සිනෙත්ගෙ ගෙවල් තියෙන්නෙත් මාලනීලගෙ අල්ලපු වැටේ කියලා නිරංජලාට මතක් වුණේ.             
                   මාලනී නැන්දලගෙ ගෙදර මොනවද විකුණන්න තියෙන්නෙ කියලා බලමුද  කියලා දවසක් නිරංජලා සිතාරාට කිව්වා .
පංති ගිහිල්ලා එන ගමන්  සිතාරායි අම්මයි ගියේ සිනෙත්ලගෙ ගෙදරට අල්ලපු ගෙදර හිටිය මාලනීලගෙ දිහා..
                   එදා සිනෙත්ගෙ උපන්දිනේ. එයාටත් මොනාහරි අරගම්මු කියලා නිරංජලා සිතාරාටත් කිව්වා.දෙන්නත් එක්ක ත්‍ර්‍රීවීල් එකෙන් ගිහිල්ලා මාලනීලගෙ  ගේ ගාවින් බහිද්දි සිනෙත් හිටියෙ එයාලගෙ වැට අයිනෙ මිදුල කෙළවරේ කෙසෙල් පදුරක් යට පැදුරක් එලාගෙන .
සිනෙත් කොල්ලො කට්ටියත් වටකරගෙන හොද පාටියක්.ඒක දැකපු ගමන්ම සිතාරා කෙරුවෙ ඒ ගමන්ම අම්මගෙ  අතින් ඇදගෙන 
මාලනී නැන්දලගෙ ගෙදරට දුවාපු එක.
ආපහු එද්දි හොදවෙලාවට ත්‍රීවිල් එකේ මනුස්සයත් සිනෙත් ගැන දන්න තොරතුරු කිව්වෙ.සිනෙත්ලගෙ මිදුලෙදි බිම බලාගත්තු සිතාරා  ආයෙ ඔලුව ඉස්සුවෙ ගෙදරට ආවාට පස්සෙයි .
ඒ එන අතරතුරේ නිරංජලා ඔහේ කියවන්න පටන් ගත්තා.
ඒ ගෙදර අම්මත් නැහැල්ලු නේද..තාත්තා එක්ක අමනාපෙන් වෙන කසාදයක් කරගෙන කියන්නෙ.තාත්තත් උදේ ඉදලා කසිප්පු තිප්පොලේලු ඉන්නෙ.සිනෙත් කියලත් වැඩි වෙනසක් නෑ මයෙ හිතේ.අතපය වෙහෙසලා වැඩ කරන මනුස්සයො නං නෙමෙයි වගේ.පේන්නෙ නැද්ද ඉස්සරහ දොර ගාවටම කැලේ වැහිලා.
බලන්ඩකො අපේ ගෙදර .දුවගෙ තාත්තාට පුළුවන් විදිහට නොකා නොබී හරි ගෙවල් දොරවල් පිළිවෙළකට හදලා දුන්නනෙ.අපිත් මහලොකු සල්ලි කාරයො නෙමෙයි.ඒත් සිනෙත්ලගෙ  ගෙවල් හත අටකට තියෙන්නෙ එක ටැප් එකයි.එක ටොයිලට් එකයි.ඔයාට පුළුවන් ද මේ සමාජෙට හැඩගැහෙන්න.සිනෙත් වුනත් කවදාවත් අපේ ගෙවල්වල නවතින්න එන එකක් නෑ.එයාට අපේ පිළිවෙළ හරියන එකක් නෑ.
දුප්පත්කම මිනිහෙක් මනින මිම්මක් නොවුනට 
ගතිගුණ වලින් මිනිහෙක් මනින එක නරක වැඩක් නෙමෙයි කියලා දුවටත් තේරෙනවනෙ.
                    විස්තර කියෙව්වා මිසක් දුව ඔය සම්බන්ධෙ නතර කරන්න කියලා නිරංජලා කවදාවත් සිතාරාට කිව්වෙ නෑ.
ගෙදර කවුරුත් නැතිවෙලාවට ඉද හිට දවසක නිරංජලාගෙ ෆෝන් එකෙන් සිතාරා සිනෙත්ට කෝල් එකක් ගත්තත් ඉස්සර වගේ නෙමෙයි .දැන් දැන් පොඩ්ඩ බැරිවෙද්දි දෙන්නට දෙන්නා කෑගහගන්නවා නිරංජලාට ඇහෙනවා.
ඒත් නිරංජලා එව්වා නෑහුනු ගානටයි ඉන්නෙ.
ඉදහිට දවසක කොළඹ ඉන්න නංගිගෙ පුතා ලොකු අම්මා වෙන නිරංජලාව බලන්න ගෙදර එනවා.සමහර දාට දවසක් දෙකක් ඉදලත් යන්නෙ.
එහෙම දාට නංගිගෙ පුතා තමයි සිතාරාව ඉස්කෝලෙට එක්කරගෙන යන්නෙ.ඒත් එදා සිතාරා අයියත් එක්ක යන්න බෑ කියද්දි නිරංජලා සිතාරට කෑගැහැව්වත් එක්ක.
ඒත් පස්සෙදි තමයි සිතාරා කිව්වෙ සිතාරා වෙන කා එක්කවත් ගමන් යනවට සිනෙත් කැමති නැති බව.කිසිම පිරිමි ළමයෙක් එක්ක කතා කරන්න දෙන්නෙ නෑලු.
ඔන්න ඊට පස්සෙ තමයි නිරංජලා සිතාරාට කරුණු තේරුම් කරලා දුන්නෙ.ඔය විදිහට දෙන්නට දෙන්නා අවිශ්වාසෙන් ජීවත් වෙන්න බැරි බව දෙන්නගෙ නොගැලපීම හින්දා ඇතිවෙන ප්‍රශ්න නිරංජලා හෙමින් සීරුවෙ සිතාරට තේරුම් කරලා දුන්නා.
අකීකරු වෙලා ජීවිතේ විනාශ කරගන්න ගිය සිතාරාට යාළුවෙක් වගේ දුක සැප බෙදාගන්න නිරමලාවත් නොහිටියානම් මෙලහකටත් සිතාරා පීඩනය දරාගන්න බැරුව සිනෙත් ගාවට ගිහින්.
එහෙම වුණානම් මෙලහටත් දෙන්නා දෙපැත්තෙ .නිරංජලා වුනත් සිනෙත්ට පොඩ්ඩක් වත් කැමති නැති වුනත් වෙලාවෙ හැටියට කැමතියි වගේ රගපාන්න සිද්දවුනා ඒ හින්දා ලොකු අමාරුවක වැටෙන්න ගියා සිතාරා බේරුනා.ඒත් ඒ ගැන නොදන්න කවුරුත් නිරංජලා ගැන හිතුවෙ වැරදි විදිහට .
ගෙදර අයත් අන්තිමට තේරුම් ගත්තා නිරංජලා වැරදි නැති බව.